Flåklypa Tidende

Flåklypa Tidende er en fiktiv avis, forfattet og tegnet av Kjell Aukrust. Avisen dekket et fiktivt Norge bebodd med et bredt utvalg karikaturaktige personer fra det meste av landet. Disse karakterene ble alle skapt i avisspalten «Våre Duster» i Mannskapsavisa fra 1954 til spalten ble avsluttet i 1963. Flåklypa Tidende vekslet mellom ren absurd-komikk og hendelser som med skjult ironi kommenterte reelle hendelser i samtiden.

Det første Flåklypa Tidende kom på trykk i Mannskapsavisa (nr. 3) den 6. februar 1967. På denne avisas forside var både Kjell Aukrust og Redaktør Frimand Pløsen portrettert, med følgende tekst: 

«I en relativt lempelig form er vi blitt presset til å gjengi årets første nummer av Flåklypa Tidende som bilag til dagens MA. Formann i aksjonskomiteen som klasket manusbunken på bordet, var meieribestyrer Ollvar O. Kleppvold mens assistent Emanuel Desperados avventet utfallet av forhandlingene på vårt forværelse. […]».Mannskapsavisa nr. 3 – 6. februar 1967 – Årgang 23

Flåklypa Tidende var stort sett alltid å finne på side 6 i Mannskapsavisa. Den 6. februar 1967 kunne man, under overskriften Redaksjonelt: Vårt ansvar, lese Sjefredaktør Frimand Pløsens introduksjon til det første Flåklypa Tidende. Det var en direkte henvisning til 1963 og den siste spalten av Våre DusterMannskapsavisa nr. 3 – 1963 – Årgang 19:

«Da vi for fire år siden nedla vårt avisforetagende, lød mine avskjedsord: «Det må være innlysende for enhver at en våken avis ikke kan basere sitt stoff på det rene dill!».
Vi hadde den gang ikke noe annet å by våre lesere enn en mus som var observert i en skrivebordskuff på Vestlandet. Og veis ende nådde vi da det samtidig kom melding om at lederen av vår sportsredaksjon, journalist Melvind Snerken, hadde pådratt seg skøytesjokk med åndenød […]. Frimand Pløsen».Mannskapsavisa nr. 3 – 6. februar 1967 – Årgang 23

Flåklypa Tidende gikk parallelt i ukebladet Vi Menn fra 8. mars 1967 til og med 2. februar 1993, med enkelte kortere avbrudd, og ble publisert annenhver uke. Kjell Aukrusts samarbeidspartner, Rolv Høiland, var journalist i Vi Menn, og hadde redigeringsansvaret. De to hadde jobbet tett sammen helt siden tiden i Mannskapsavisa på 50-tallet, hvor Høiland var redaktør. Her gikk spalten Våre Duster, forløperen til Flåklypa Tidende, fra 11. januar 1954. Høiland sørget for at Vi Menn etter hvert også fikk glede av Våre Duster som begynte å løpe annenhver uke i bladet under navnet Folk & Fe fra 22. juni 1959 til og med 3. april 1963.  blir de originale Flåklypa Tidende-spaltene publisert ukentlig og i kronologisk rekkefølge i Vi Menn.  

Flåklypa Tidende ble forøvrig videreført i Forsvarets forum og forflyttet seg senere også til Dagbladet, hvor den regelmessig utgjorde en del av lørdagsunderholdningen på 1980-tallet.  

Avisen opphørte noen år før Aukrusts død, men bokutgivelsene har til dels fortsatt med tematiske utvalg fra tidligere utgitt materiale. De originale utgivelsene omfatter:
 Folk og fe (1959)
 Flåklypa (1962)
 Relsafus (1968)
 Flåklypa Tidende (1970)
 Flåklypa Tidende 5. årgang (1975)
 OL-redaksjonen – Melvind Snerken fra Innsbruck (1976) (hefte)
 Flåklypa Tidende 6. årgang (1978)
 Hallstein (1981)
 Flåklypa Tidende, VM-redaksjonen (1982) (hefte)
 Reodor Felgen (1986)
 Emanuel Desperados, Budbringeren fra Morgedal (1992)
 Med Melvind til OL : Flåklypa tidende (1994) (hefte)
 Flåklypa Tidende i utvalg (1993) (tre bind av Aukrusts Samlede verker, 12 bind)
 Flåklypa Tidende i utvalg (2006) (tre bind av Aukrusts Samlede verker, nyutgivelse 13 bind)
 Flåklypa Tidende samlede utgaver, tre bind (2021–2023)

 Persongalleri 
De fleste figurene fra persongalleriet i Flåklypa Tidende fulgte med over til dukkefilmen Flåklypa Grand Prix.  Her er en liste over noen av figurene som går igjen:

 «Frimand Pløsen», sjefredaktør i «Flåklypa Tidende».
 «Melvind Snerken», sportsjournalist, sportsredaktør og arbeidsledig om hverandre.
 «Sindre Piltingsrud», hobbyjurist. Skiftet underveis navn til «Sindre Pilten»
 «Myrullbråten», pensjonert banevokter, hobbyjuristens værelseskamerat på «Krokryggen Gamlehjem» i Ringebu.
 «Edmund Bakken», forhenværende snekkermester, bor rett over gangen for «Myrullbråten» på gamlehjemmet.
 «Roger Jurtappen», distriktsveterinær fra Brumunddal.

 «Hallstein Bronskimlet d.a.y.», forfatter fra Volda, skriver på føljetongen Eg baska meg trøyt om «Guringuten» og «han Hjalte».
 «Olram Slåpen», bergenser og humorist.
 «Randulf Småfix», kanonfotograf.
 «Enkefru Engenschøn-Gnad», klarer ikke å si L, bor i Frognerveien 22, oppgang B 

 «Reodor Felgen», sykkelreparatør og oppfinner.
 «Rudolf Blodstrupmoen», disponent i «Christiania Mark og Soppkontroll».
 «Mysil Bergsprekken», født ved Jøssingfjorden i 1918, fritenker, synsk, frisør, rocker. Bergsprekken deltar ikke i arbeidslivet.
 «Gudleik Knotten», fotgjenger.
 «Ollvar O. Kleppvold», meieribestyrer ved «Østre Slidre Dampysteri».
 «Emanuel Desperados», meieriassistent.

 «Simon Snusen», lensmannsbetjent.

 «Nisse Dahlberg», svensk norgesvenn og manufakturhandler fra Jönköping.
 «Jostein Kroksleiven», minkeier fra Sør-Fron.
 «Vigfus Skonken», stortingsmann.
 «Barbro Kjølstad», bestyrerinne på «Krokryggen Gamlehjem» i Ringebu.
 «Hilmar Melet», forlagsdirektør.
 «Oliane Sjulusvangen», budeie.
 «Aurikla Wedel-Jørgensen», popsangerinne.
 «Bertram Nufsefjord», sesongarbeider.
 «Peder O. Smørdunken», kolonialhandler med bensinpumpe.

Referanser

Eksterne lenker

 Persongalleriet i Flåklypa Tidende
 Flåklypa Tidende
 Flåklypa – Hvem er hvem

Kategori:Humorbøker
Kategori:Norske vittighetsblader
Kategori:Kjell Aukrust
Kategori:Bøker fra 1960